1. ปัจจัยความเสี่ยง

ปัจจัยความเสี่ยงที่อาจมีผลกระทบต่อการดำเนินงานของบริษัทมีดังนี้

1.  ความเสี่ยงจากการที่มีคู่แข่งเพิ่มมากขึ้น

  การเจริญเติบโตอย่างรวดเร็วของอุตสาหกรรมการให้บริการโทรศัพท์เคลื่อนที่ในช่วงที่ผ่านมา
  ส่งผลให้มีผู้ประกอบการขนาดเล็ก
  หรือร้านค้ารายย่อยเข้ามาเป็นผู้ประกอบการจำหน่ายโทรศัพท์เคลื่อนที่เป็นจำนวนมาก
  ประกอบกับการจัดหาเครื่องโทรศัพท์เคลื่อนที่ไม่จำเป็นต้องพึ่งพาผู้จัดจำหน่าย (Distributor)
  อันเป็นการลดข้อจำกัดในการที่จะเข้ามาดำเนินธุรกิจของร้านค้ารายย่อย
  นอกจากนี้ผู้ให้บริการระบบโทรศัพท์เคลื่อนที่ (Operator)
  และผู้จำหน่ายโทรศัพท์เคลื่อนที่รายใหญ่ที่มีลักษณะการประกอบธุรกิจคล้ายคลึงกับบริษัท
  ต่างก็พยายามที่จะเพิ่มร้านค้า การให้บริการหลังการขาย และโปรแกรมส่งเสริมการขาย
  เพื่อเป็นการเพิ่มรายได้และขยายฐานลูกค้าส่งผลให้ธุรกิจจำหน่ายโทรศัพท์เคลื่อนที่มีการแข่งขันเพิ่มสูงขึ้นโดยเฉพาะการแข่งขันด้านราคา
  การรับประกันสินค้า บริการหลังการขาย และบริการเสริมต่างๆ
  ซึ่งส่งผลให้บริษัทต้องเผชิญกับการแข่งขันที่รุนแรงขึ้น
  และอาจส่งผลกระทบต่อส่วนแบ่งทางการตลาด และผลกำไรของบริษัท

  เพื่อแก้ปัญหาดังกล่าวบริษัทมีนโยบายที่จะสร้างความแตกต่างในด้านผลิตภัณฑ์โดยกำหนดกลุ่มลูกค้าเป้าหมายให้มีความชัดเจน
  โดยเน้นใช้กลยุทธ์ทางการตลาด การแข่งขันด้านคุณภาพ
  ความหลากหลายของการให้บริการและความทันสมัย การนำบริการเสริม เช่น ข้อมูล ข่าวสาร
  และสาระบันเทิง ทั้งข้อมูลเสียง ข้อความ และภาพ รวมทั้ง Application
  ที่ทันสมัยต่างๆซึ่งเป็นจุดแข็งของบริษัทและบริษัทย่อยเสริมเข้าไปในโทรศัพท์เคลื่อนที่รุ่นที่สามารถรองรับบริการเสริมได้
  ประกอบกับบริการหลังการขายที่มีประสิทธิภาพรวมทั้งการรับประกันคุณภาพของสินค้าและบริการ
  ซึ่งจะทำให้บริษัทมีผลกำไรจากการดำเนินงานและเพิ่มส่วนแบ่งทางการตลาดได้

1.2 ความเสี่ยงทางด้านสินค้าคงคลัง

โทรศัพท์เคลื่อนที่เป็นสินค้าที่มีความเปลี่ยนแปลงทางเทคโนโลยีที่รวดเร็วตลอดเวลา
ดังนั้นการที่บริษัทประกอบธุรกิจหลักคือ
การจำหน่ายโทรศัพท์เคลื่อนที่จึงทำให้บริษัทอาจประสบปัญหาในเรื่องความเสี่ยงของสินค้าคงคลัง
ซึ่งเกิดจาก สินค้าเสื่อมความนิยม และไม่สามารถจำหน่ายสินค้าดังกล่าวได้

เพื่อแก้ไขปัญหาดังกล่าว บริษัทได้มีมาตรการรองรับคือ

1. ติดตามการเปลี่ยนแปลงทางด้านของความต้องการ รสนิยม
และเทคโนโลยีของสินค้าอย่างใกล้ชิด

2. การลดจำนวนสินค้าคงคลัง โดยเพิ่มช่องทางการจัดจำหน่ายให้ครอบคลุมทั่วประเทศ
และจัดให้มีระบบแฟรนไชส์

3.  ระบบ Online Inventory
    ซึ่งทำให้บริษัทสามารถรับรู้ถึงปริมาณสินค้าคงคลังที่แท้จริงได้ตลอดเวลา (Real Time)

4.  กำหนดเป็นเป้าหมายการบริหารสินค้าคงคลังสำหรับสินค้าใหม่โดยทั่วไป
    ให้มีระยะเวลาขายสินค้าเฉลี่ยไม่เกิน 60 วัน

  จากมาตรการดังกล่าว
  บริษัทเชื่อว่าจะทำให้การบริหารจัดการเกี่ยวกับสินค้าคงคลังดำเนินเป็นไปอย่างมี ประสิทธิภาพ
  ทั้งนี้บริษัทมีการตั้งค่าเผื่อสินค้าเสื่อมสภาพเพื่อให้สะท้อนมูลค่าของสินค้าคงคลังที่แท้จริงของบริษัท

1.3 ความเสี่ยงจากอัตราแลกเปลี่ยน

  บริษัทและบริษัทย่อยมีหนี้สินที่เป็นเงินตราต่างประเทศอันเกิดจากการสั่งซื้อสินค้าจากต่างประเทศ
  เฉลี่ยคิดเป็นร้อยละ 30 ของปริมาณการสั่งซื้อทั้งหมด
  ซึ่งอาจทำให้บริษัทมีความเสี่ยงอันเกิดจากความผันผวนของอัตราแลกเปลี่ยนในการสั่งซื้อสินค้า
  ทั้งนี้บริษัทได้มีการติดตามดูแลความเคลื่อนไหวของอัตราแลกเปลี่ยนอย่างใกล้ชิด
  และเมื่อใดที่อัตราแลกเปลี่ยนมีความผันผวนมากกว่าเกณฑ์ที่บริษัทกำหนด
  บริษัทจะทำสัญญาป้องกันความเสี่ยงด้านอัตราแลกเปลี่ยน

1.4 ความเสี่ยงจากการจัดทำระบบจัดเก็บเงินโทรศัพท์เคลื่อนที่ระบบ 1900 MHz กับกิจการร่วมค้า

ไทย-โมบาย

เมื่อวันที่ 26 พฤษภาคม 2546 กิจการร่วมค้า ไทย-โมบาย
มีจดหมายแจ้งมายังบริษัทให้บริษัทชะลอการขยายขีดความสามารถของระบบจัดเก็บเงินของโทรศัพท์เคลื่อนที่ระบบ
1900 MHz ตั้งแต่วันที่ 30 กันยายน 2546 เป็นต้นไปจนกว่า กิจการร่วมค้า ไทย-โมบาย
จะได้แจ้งการเปลี่ยนแปลง
การชะลอการขยายขีดความสามารถดังกล่าวอาจส่งผลกระทบต่อกระแสเงินสดของบริษัทและการชำระคืนเงินกู้กับเจ้าหนี้สถาบันการเงิน
แต่อย่างไรก็ตามแม้จะมีการชะลอการขยายขีดความสามารถของระบบจัดเก็บเงินดังกล่าวบริษัทก็ยังมีรายได้ขั้นต่ำรายเดือนตามสัญญาจ้างบริหารฯ
ซึ่งเพียงพอที่จะชำระคืนเงินกู้แก่เจ้าหนี้สถาบันการเงิน
และมิได้กระทบต่อค่าตอบแทนรวมที่บริษัทมีสิทธิได้รับตามสัญญาจ้างบริหารฯ ทั้งนี้
เมื่อครบกำหนดตามสัญญาจ้าง หรือระยะเวลาที่จะขยายออกไป และบริษัทไม่ปฏิบัติผิดสัญญา
กิจการร่วมค้า ไทย-โมบาย ต้องชำระค่าตอบแทนรวมทั้งหมดตามสัญญา (1,804 ล้านบาท)
แก่บริษัท และบริษัทต้องส่งมอบระบบจัดเก็บเงินที่สามารถรองรับลูกค้าได้เท่ากับ 2 ล้านราย
แก่กิจการร่วมค้า ไทย-โมบาย ปัจจุบันมีผู้ใช้บริการโทรศัพท์เคลื่อนที่ระบบ 1900 MHz
จำนวนประมาณ 145,000 ราย

1.5 ความเสี่ยงจากการที่บริษัทมีผู้ถือหุ้นรายใหญ่ถือหุ้นเกินกว่าร้อยละ 50

  บริษัท สามารถ คอร์ปอเรชั่น จำกัด (มหาชน) ซึ่งถือหุ้นในบริษัทจำนวน 294,366,390
  หุ้นหรือคิดเป็นร้อยละ 68.46 ของทุนชำระแล้วของบริษัท และบริษัท เวิร์ด พอร์ตโฟลิโอ
  แมเนจเม้นท์ จำกัด ซึ่งมีผู้ถือหุ้นกลุ่มเดียวกับบริษัท สามารถ คอร์ปอเรชั่น จำกัด (มหาชน)
  คือตระกูลวิไลลักษณ์ซึ่งถือหุ้นในบริษัทจำนวน 12,000,000 หุ้น คิดเป็นร้อยละ 2.79
  ของทุนชำระแล้วของบริษัท
  ทำให้สามารถที่จะควบคุมการลงมติผู้ถือหุ้นเกือบทั้งหมดในเรื่องสำคัญต่างๆ เช่น
  การแต่งตั้งกรรมการ หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
  ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
  ดังนั้นผู้ถือหุ้นรายอื่นๆ อาจไม่สามารถรวบรวมคะแนนเสียงเพื่อถ่วงดุลกับผู้ถือหุ้นรายใหญ่ได้

1.6 ความเสี่ยงจากการเปลี่ยนแปลงผู้ถือหุ้นรายใหญ่อันเนื่องมาจากการจำนำหุ้น

บริษัท สามารถ คอร์ปอเรชั่น จำกัด (มหาชน) ได้เข้าทำสัญญาเงินกู้กับธนาคารในประเทศรายหนึ่ง
โดยภายใต้สัญญาเงินกู้ดังกล่าว บริษัท สามารถ คอร์ปอเรชั่น จำกัด (มหาชน)
ตกลงจำนำหุ้นที่ตนถืออยู่ในบริษัทจำนวน 122 ล้านหุ้น หรือคิดเป็นร้อยละ 28.37
ของทุนชำระแล้วของบริษัท เพื่อเป็นประกันการชำระหนี้ของตน อย่างไรก็ตามหากบริษัท สามารถ
คอร์ปอเรชั่น จำกัด (มหาชน)
ผิดสัญญาเงินกู้และธนาคารรายดังกล่าวใช้สิทธิบังคับจำนำหุ้นของบริษัท
โดยการขายทอดตลาดก็มิได้ทำให้เกิดการเปลี่ยนแปลงผู้ถือหุ้นรายใหญ่
แต่อาจกระทบต่ออำนาจการควบคุมกิจการของบริษัทได้ เนื่องจากภายหลังการบังคับจำนำดังกล่าว
บริษัท สามารถ คอร์ปอเรชั่น จำกัด (มหาชน) และ บริษัท เวิร์ด พอร์ตโฟลิโอ แมเนจเม้นท์
จำกัด ซึ่งเป็นบริษัทในกลุ่มเดียวกันกับบริษัท สามารถ คอร์ปอเรชั่น จำกัด (มหาชน)
จะยังคงสัดส่วนการถือหุ้นในบริษัทรวมกันคิดเป็นร้อยละ 42.88 ของทุนชำระแล้วของบริษัท
ทำให้กลุ่มผู้ถือหุ้นที่ได้เข้าซื้อหุ้นจำนวนดังกล่าวทั้งหมดสามารถใช้สิทธิคัดค้านหรือไม่อนุมัติการลงมติในที่ประชุมผู้ถือหุ้นเรื่องสำคัญต่างๆ
ที่ข้อบังคับบริษัทหรือกฎหมายที่เกี่ยวข้องกำหนดให้ต้องได้รับคะแนนเสียงไม่น้อยกว่าสามในสี่ของจำนวนเสียงทั้งหมดของผู้ถือหุ้นซึ่งมาประชุมและมีสิทธิออกเสียงลงคะแนน